ঘরের মধ্যে আচমকাই অজগর! চার দেওয়ালের মধ্যে সাপ ঢুকে পড়লে কেউ যে সেটা ভাল ভাবে নেয় না, তা বলাই বাহুল্য। দুর্বল চিত্তের মানুষরা তো একেবারেই ঘাবড়ে যায়। মনের দিক থেকে শক্তপোক্ত যারা, তারাও আতঙ্কিত হয়ে পড়ে। 
কিন্তু ব্য়তিক্রম তো থাকেই। আর এ ক্ষেত্রেও আছে। কানাডার বাসিন্দা পিটার কিউবেক-স্ট্যাসি নামের এক ভদ্রলোক নিজের বাড়ির বেসমেন্টে অজগরের মুখোমুখি হয়ে পড়ার পরে যা করলেন, তা রীতিমতো গল্পের মতো। 
ফেসবুকে নিজের ওয়ালে পিটার নিজের সেই অভিজ্ঞতা লিখে জানিয়েছেন। তিনি এবং তাঁর বন্ধু অতিকায় সাপটিকে দেখে প্রথমে অবশ্য ভয় পেয়েছিলেন। কিন্তু আস্তে আস্তে ভয় কেটে যায়। বরং বিরাট সাপটির ওপরে কেমন যেন মায়া পড়ে যেতে থাকে। 
এর পরই দু’জনে মিলে সিদ্ধান্ত নেন, তাঁরা সাপটিকে পোষ্য হিসেবে নেবেন। যেমন ভাবা তেমন কাজ। আপাতত নিজের বাড়িতে সাপটিকে আশ্রয় দিয়েছেন পিটার। তার আগে কথা বলে নিয়েছেন সাপ বিশেষজ্ঞদের সঙ্গে।  
সেই সাপের ছবি ও পুরো অভিজ্ঞতার কথা ফেসবুকে লিখে জানাতেই জুটেছে প্রবল সমর্থন। 
কার্ডবোর্ডের বাক্সে কাচের এনক্লোজারে রাখা হয়েছে না-মানুষ সঙ্গীটিকে। ফেসবুকের দৌলতে মালিকের মতো সেও এখন বিখ্যাত।